A TANÁCS HATÁROZATA
(2007. január 30.)
a közös hozzáadottértékadó-rendszerről tagállamok forgalmi adóra vonatkozó jogszabályainak összehangolásáról szóló 2006/112/EK tanácsi irányelv 167. cikkétől eltérő különös intézkedés alkalmazásának Észtország, Szlovénia, Svédország és az Egyesült Királyság részére történő engedélyezéséről
(2007/133/EK)
AZ EURÓPAI UNIÓ TANÁCSA,
tekintettel az Európai Közösséget létrehozó Szerződésre,
tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
tekintettel a Bizottság javaslatára,
mivel:
(1)
A tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i 77/388/EGK hatodik tanácsi irányelv (2) 27. cikkével összhangban a 97/375/EK tanácsi határozat (3) engedélyezte az Egyesült Királyság számára, hogy az említett irányelv 17. cikkének (1) bekezdésétől eltérve különös intézkedést alkalmazzon egy választható adórendszer alkalmazása érdekében, amelyben az adóelszámolás a fizetett és kapott ellenérték alapján történik (pénzforgalmi szemléletű elszámolás), és amely alapján az előzetesen felszámított HÉA levonási joga az előzetesen felszámított HÉA szállítóknak történő kifizetéséig elhalasztható azoknak az adóalanyoknak az esetében, akik a fizetendő HÉÁ-t - az említett irányelv 10. cikke (2) bekezdése harmadik albekezdésének második francia bekezdése értelmében - akkor számolják el, ha vevőiktől megkapták az ellenértéket.
(2)
A Bizottság Főtitkárságán 2006. január 26-án iktatott levelében az Egyesült Királyság az eltérés három évvel történő meghosszabbítását kérelmezte. Az Egyesült Királyság azt is kérelmezte, hogy a pénzforgalmi szemléletű elszámolás forgalmi korlátját 660 000 angol fontról 1 350 000 angol fontra emeljék.
(3)
A Bizottság Főtitkárságán 2006. augusztus 31-én iktatott levelében Észtország kérelmezte, hogy a 77/388/EGK irányelv 17. cikkének (1) bekezdésétől eltérve engedélyezzék, hogy az adóalany akkor vonhassa le a HÉÁ-t, ha szállítója ki van fizetve. A levonás elhalasztása csak arra az egyszerűsített, pénzforgalmi elszámolási szemléletű rendszerre vonatkozik, amelyben az adóalany a nyújtott szolgáltatásai után fizetendő HÉÁ-t - az említett irányelv 10. cikke (2) bekezdése harmadik albekezdésének második francia bekezdése értelmében - akkor számolja el, amikor vevőitől megkapja az ellenértéket. Észtország kérelmezte, hogy a pénzforgalmi szemléletű elszámolási rendszert az észt jogszabályok értelmében egyéni vállalkozóknak minősülő adóalanyokra korlátozzák.
(4)
A Bizottság Főtitkárságán 2006. június 27-én iktatott levelében Szlovénia kérelmezte, hogy a 77/388/EGK irányelv 17. cikkének (1) bekezdésétől eltérve engedélyezzék, hogy az adóalany akkor vonhassa le a HÉÁ-t, ha szállítója ki van fizetve. A levonás elhalasztása csak arra az egyszerűsített, pénzforgalmi elszámolási szemléletű rendszerre vonatkozik, amelyben az adóalany a nyújtott szolgáltatásai után fizetendő HÉÁ-t - az említett irányelv 10. cikke (2) bekezdése harmadik albekezdésének második francia bekezdése értelmében - akkor számolja el, amikor vevőitől megkapja az ellenértéket. Szlovénia kérelmezte, hogy az egyszerűsített, pénzforgalmi szemléletű elszámolási rendszer forgalmi korlátját 208 646 EUR-ban határozzák meg.
(5)
A Bizottság Főtitkárságán 2006. április 6-án iktatott levelében Svédország kérelmezte, hogy a 77/388/EGK irányelv 17. cikkének (1) bekezdésétől eltérve engedélyezzék, hogy az adóalany akkor vonhassa le a HÉÁ-t, ha szállítója ki van fizetve. A levonás elhalasztása csak arra az egyszerűsített, pénzforgalmi elszámolási szemléletű rendszerre vonatkozik, amelyben az adóalany a nyújtott szolgáltatásai után fizetendő HÉÁ-t - az említett irányelv 10. cikke (2) bekezdése harmadik albekezdésének második francia bekezdése értelmében - akkor számolja el, amikor vevőitől megkapja az ellenértéket. Svédország kérelmezte, hogy az egyszerűsített, pénzforgalmi szemléletű elszámolási rendszer forgalmi korlátját 3 000 000 svéd koronában határozzák meg.
(6)
A 77/388/EGK irányelv 27. cikkének (2) bekezdésével összhangban a Bizottság 2006. október 6-án (Észtország), 2006. október 6-án (Szlovénia), 2006. október 4-én (Svéd Királyság) és 2006. október 6-án (Egyesült Királyság) kelt levelében tájékoztatta a többi tagállamot az említett országok kérelméről. A Bizottság 2006. október 6-án kelt levelében értesítette Svédországot, 2006. október 9-én kelt levelében pedig Észtországot, Szlovéniát és az Egyesült Királyságot, hogy birtokában van a kérelmek elbírálásához szükségesnek ítélt valamennyi információnak.
(7)
A 77/388/EGK irányelvet a 2006/112/EK irányelv átdolgozta és hatályon kívül helyezte. A 77/388/EGK irányelvre történő hivatkozásokat a 2006/112/EK irányelvre történő hivatkozásként kell értelmezni.
(8)
A pénzforgalmi szemléletű elszámolási rendszer a kis- és középvállalkozásokat érintő egyszerűsítési intézkedés. Az Egyesült Királyság esetében az egyszerűsített rendszer korlátjának emelése révén több vállalkozás választhatja a rendszer alkalmazását. A forgalmi korlát emelése további 57 000 vállalkozás számára tenné lehetővé a rendszer alkalmazását. Az Észtország által kért eltérés 5 700 vállalkozás számára teszi lehetővé a pénzforgalmi szemléletű elszámolási rendszer alkalmazását. Szlovénia esetében 62 000 vállalkozás választhatja majd a pénzforgalmi szemléletű elszámolási rendszer alkalmazását. A rendszer Svédországban 630 000 vállalkozás számára lesz hozzáférhető.
(9)
Az észt, szlovén, svéd, és egyesült királyságbeli eltérés az egyszerűsített rendszer választására jogosult vállalkozások száma és a korlátozott időtartam fényében elfogadható.
(10)
Mivel azon adóalanyok számára, akik a múltban éltek a választható adórendszer lehetőségével, biztosítani kell annak megszakítás nélküli használatát, az Egyesült Királyságnak adott engedélyt attól a naptól kell alkalmazni, amelyen a 97/375/EK határozat hatályát veszti. Továbbá, mivel ez lehetővé fogja tenni azt, hogy még több adóalany éljen a választható adórendszer lehetőségével a számviteli évének kezdetétől fogva, az érintett tagállamok 2007. január 1-jétől elérhetővé tehetik a választható adórendszert.
(11)
A szóban forgó eltérés nem befolyásolja a tagállamok által a végső fogyasztás szakaszában beszedett adóbevétel teljes nagyságát, ennek következtében nincs kedvezőtlen hatással az Európai Közösségek HÉÁ-ból származó saját forrásaira.
(12)
Az ügy sürgősségére való tekintettel, a joghézag elkerülése érdekében, kivételt kell biztosítani az Európai Unióról szóló szerződéshez és az Európai Közösséget létrehozó szerződésekhez csatolt, a nemzeti parlamenteknek az Európai Unióban betöltött szerepéről szóló jegyzőkönyv I. szakaszának 3. pontjában említett hathetes időszak alól,
ELFOGADTA EZT A HATÁROZATOT:
1. cikk
A 2006/112/EK tanácsi irányelv 167. cikkétől eltérve, Észtország, Szlovénia, Svédország és az Egyesült Királyság számára engedélyezett, hogy - a második albekezdésben foglaltaknak megfelelően - elhalasszák az adóalany előzetesen felszámított adóra vonatkozó adólevonási jogát, az előzetesen felszámított adó szállítóknak történő kifizetéséig.
Az érintett adóalanynak olyan rendszert kell alkalmaznia, amely szerint a szolgáltatásaik után fizetendő HÉÁ-t akkor számolják el, amikor vevőiktől megkapták az ellenértéket. Éves forgalmuk Szlovénia esetében nem haladhatja meg az 208 646 EUR-t, Svédország esetében a 3 000 000 svéd koronát, az Egyesült Királyság esetében az 1 350 000 angol fontot, Észtország esetében pedig egyéni vállalkozóknak kell lenniük.
2. cikk
A 97/375/EK határozat hatályát veszti.
3. cikk
Ezt a határozatot 2007. január 1-jétől2009. december 31-ig kell alkalmazni.
4. cikk
Ennek a határozatnak az Észt Köztársaság, a Szlovén Köztársaság, a Svéd Királyság és Nagy-Britannia és Észak-Írország Egyesült Királysága a címzettje.
Kelt Brüsszelben, 2007. január 30-án.